input: A BIZOTTSÁG 299/2013/EU VÉGREHAJTÁSI RENDELETE
  (2013. március 26.)
  az olívaolaj és az olívamaradék-olaj jellemzőiről és az ezekre vonatkozó elemzési módszerekről szóló 2568/91/EGK rendelet módosításáról
  AZ EURÓPAI BIZOTTSÁG,
  tekintettel az Európai Unió működéséről szóló szerződésre,
  tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre („az egységes közös piacszervezésről szóló rendelet”) (1) és különösen annak 113. cikke (1) bekezdésének a) pontjára és 121. cikke első bekezdésének a) pontjára, összefüggésben 4. cikkével,
  mivel:
  (1)
  Az olívaolaj és az olívamaradék-olaj jellemzőiről és az ezekre vonatkozó elemzési módszerekről szóló, 1991. július 11-i 2568/91/EGK bizottsági rendelet (2) meghatározza az olívaolaj és az olívamaradék-olaj kémiai és érzékszervi jellemzőit, és módszereket ír elő az említett jellemzők elemzésére. Az említett módszereket - kémiai szakértők véleménye alapján és a Nemzetközi Olívatanács keretében folyó munkával összhangban - frissíteni kell.
  (2)
  Az 1234/2007/EK rendelet 113. cikkének (3) bekezdése értelmében a tagállamoknak ellenőrizniük kell, hogy az olívaolajok és az olívamaradék-olajok megfelelnek-e a 2568/91/EGK rendelet előírásainak, és indokolt esetben szankciókat kell alkalmazniuk. A 2568/91/EGK rendelet 2. és 2a. cikke részletes szabályokat állapít meg az említett megfelelőségi ellenőrzésekre. A szóban forgó szabályoknak biztosítaniuk kell, hogy az az olívaolaj, amelyre minőségi szabvány vonatkozik, ténylegesen megfelel az említett szabványnak. A szabályokat ki kell bővíteni további részletekkel, többek között kockázatelemzés bevezetésével. Az említett megfelelőségi ellenőrzésekhez meg kell határozni a „forgalmazott olívaolaj” fogalmát.
  (3)
  A tapasztalatok azt mutatják, hogy fennáll a csalás kockázata, akadályozva a 2568/91/EGK rendelet által a fogyasztók számára biztosított védelem teljes körű érvényesülését. Az olívaolajat birtokló gazdasági szereplőknek ezért minden olajkategóriára vonatkozóan nyilvántartást kell vezetniük a belépő és kilépő tételekről. A túlzott adminisztratív terhek elkerülése érdekében - anélkül, hogy az olívaolaj-nyilvántartás célkitűzései sérülnének - az információgyűjtést csak az olívaolaj palackozásáig kell végezni.
  (4)
  Ahhoz, hogy biztosítsák a 2568/91/EGK rendelet intézkedéseinek nyomon követését és értékelését, a tagállamoknak nem csupán a nemzeti végrehajtási intézkedésekről kell értesíteniük a Bizottságot, hanem a megfelelőségi ellenőrzések eredményeiről is jelentést kell tenniük.
  (5)
  A Nemzetközi Olívatanács által megállapított nemzetközi szabványokkal való összehangolás folytatásához frissíteni kell bizonyos, a 2568/91/EGK rendeletben meghatározott elemzési módszereket. Ebből következően az említett rendelet XVIII. mellékletében előírt elemzési módszert hatékonyabb módszerrel kell felváltani. Helyénvaló továbbá az említett rendelet IX. mellékletében előírt elemzési módszerek következetlenségeit és hiányosságait orvosolni.
  (6)
  A tagállamoknak átmeneti időszakra van szükségük, hogy az ezen rendelet által meghatározott új szabályokat alkalmazzák.
  (7)
  A Bizottság olyan információs rendszert fejlesztett ki, amely lehetővé teszi, hogy a dokumentumok kezelése és az eljárások lebonyolítása a Bizottság belső munkafolyamataiban és a közös agrárpolitika végrehajtásában részt vevő hatóságokkal való kapcsolattartásban egyaránt elektronikus úton történjék. A Bizottság úgy véli, hogy a 2568/91/EGK rendeletben előírt értesítési kötelezettségek teljesíthetők az említett rendszer használata révén, a közös piacszervezésnek, a közvetlen kifizetések rendszerének, a mezőgazdasági termékek promóciójának, valamint a legkülső régiókra és a kisebb égei-tengeri szigetekre alkalmazandó rendszereknek a végrehajtásával összefüggésben a Bizottsághoz eljuttatandó információk és dokumentumok tagállamok általi továbbítására vonatkozó részletes szabályok megállapításáról szóló, 2009. augusztus 31-i 792/2009/EK bizottsági rendeletnek (3) megfelelően.
  (8)
  A 2568/91/EGK rendeletet mindezeknek megfelelően módosítani kell.
  (9)
  A mezőgazdasági piacok közös szervezésével foglalkozó irányítóbizottság nem küldte meg véleményét az elnöke által meghatározott határidőn belül,
  ELFOGADTA EZT A RENDELETET:
  1. cikk
  A 2568/91/EGK rendelet a következőképpen módosul.
  1.
  A 2a. cikk helyébe a következő szöveg lép:
  „2a. cikk
  (1) E cikk alkalmazásában a »forgalmazott olívaolaj« egy adott tagállamból származó olívaolaj és olívapogácsa-olaj teljes mennyisége, amely a szóban forgó tagállamban kerül fogyasztásra, vagy amelyet ebből a tagállamból exportálnak.
  (2) A tagállamok gondoskodnak arról, hogy a megfelelőségi ellenőrzések szelektív módon, kockázatelemzésre alapozva és megfelelő gyakorisággal történjenek annak biztosítására, hogy a forgalmazott olívaolaj megfelel a bejelentett kategóriának.
  (3) A kockázatelemzési szempontok között szerepelhet:
  a)
  az olaj kategóriája, az előállítás időszaka, az olajok más növényi olajokkal összevetett ára, a keverési és csomagolási eljárások, a tárolási létesítmények és feltételek, a származási ország, a célország, a szállítási eszközök vagy a tétel volumene;
  b)
  a gazdasági szereplők értékesítési láncban elfoglalt helye, az általuk forgalmazott volumen és/vagy érték, az általuk forgalmazott olajkategóriák skálája, az olyan elvégzett munkatípusok, mint a kinyerés, tárolás, finomítás, keverés, csomagolás vagy kiskereskedelmi értékesítés;
  c)
  korábbi ellenőrzések eredményei, beleértve a feltárt hiányosságok számát és típusát, a forgalmazott olajok általános minőségét és a használt technikai eszközök teljesítményét;
  d)
  a gazdasági szereplők által használt, a forgalmazási előírásoknak való megfeleléssel kapcsolatos minőségbiztosítási rendszereknek vagy önellenőrzési rendszereknek a megbízhatósága;
  e)
  az ellenőrzés végrehajtásának helyszíne, különösen, ha az Unióba való első belépési pontról, az Unióból való utolsó kilépési pontról vagy az olajok előállításának, csomagolásának, berakodásának vagy a végső fogyasztó számára történő értékesítésének helyéről van szó;
  f)
  minden egyéb olyan információ, amely a megfelelés hiányának kockázatára utalhat.
  (4) A tagállamok előre meghatározzák a következőket:
  a)
  a tételek megfelelésének hiányára vonatkozó kockázatelemzés szempontjai;
  b)
  az egyes kockázati kategóriák kockázatelemzése alapján azon gazdasági szereplők vagy tételek és/vagy mennyiségek minimális száma, amelyeknél megfelelőségi ellenőrzést kell végezni.
  A tagállamban forgalmazott olívaolaj minden ezer tonnájára évente legalább egy megfelelőségi ellenőrzést kell végezni.
  (5) A tagállamoknak ellenőrizniük kell a megfelelést úgy, hogy:
  a)
  bármilyen sorrendben végrehajtják az I. mellékletben előírt elemzéseket; vagy
  b)
  az I. B. mellékletben a döntési fán előírt sorrendet követve hajtják végre azokat, amíg el nem jutnak a döntési fán szereplő valamelyik döntésig.”
  2.
  A 3. cikk helyébe a következő szöveg lép:
  „3. cikk
  Amennyiben megállapítást nyer, hogy egy olaj nem felel meg kategórialeírásának, az érintett tagállam - egyéb szankciók sérelme nélkül - hatékony, arányos és visszatartó erejű, a feltárt szabálytalanság súlyosságának megfelelően meghatározott szankciókat alkalmaz.
  Ha az ellenőrzések jelentős szabálytalanságokat tárnak fel, a tagállamok növelik a forgalmazás szakaszára, az olajkategóriára, a származásra vagy egyéb szempontokra vonatkozó ellenőrzések gyakoriságát.”
  3.
  A szöveg a következő 7a. cikkel egészül ki:
  „7a. cikk
  Azon természetes vagy jogi személyek és azok csoportjai, amelyek - akár szakmai, akár kereskedelmi célból - a sajtolólétesítményben történő olajkinyeréstől a palackozási stádiumig tartó (ez utóbbit is magában foglaló) folyamat bármely fázisában lévő olívaolajat és olívapogácsa-olajat tárolnak, minden olajkategória tekintetében nyilvántartást vezetnek a belépő és a kilépő tételekről.
  A tagállamok biztosítják, hogy a gazdasági szereplők az első bekezdésben megállapított kötelezettségnek teljes mértékben megfelelnek.”
  4.
  A 8. cikk helyébe a következő szöveg lép:
  „8. cikk
  (1) A tagállamok értesítik a Bizottságot az e rendelet végrehajtására hozott intézkedéseikről. Tájékoztatják a Bizottságot a későbbiekben bekövetkezett minden változásról.
  (2) A tagállamok minden évben legkésőbb május 31-ig jelentést nyújtanak be a Bizottsághoz az e rendeletnek az előző naptári év során történő alkalmazásáról. A jelentés mindenképpen tartalmazza az olívaolajokon végzett megfelelőségi ellenőrzéseknek a XXI. mellékletben szereplő táblázat szerinti eredményeit.
  (3) Az e rendeletben említett értesítéseket a 792/2009/EK bizottsági rendeletnek (4) megfelelően kell megküldeni.
  (4) HL L 228., 2009.9.1., 3. o.”" 						
  5.
  A IX. melléklet helyébe e rendelet I. mellékletének szövege lép.
  6.
  A XVIII. melléklet helyébe e rendelet II. mellékletének szövege lép.
  7.
  Az irányelv egy XXI. melléklettel egészül ki, amelynek szövege ezen irányelv III. mellékletében szerepel.
  2. cikk
  Ez a rendelet az Európai Unió Hivatalos Lapjában való kihirdetését követő hetedik napon lép hatályba.
  Ezt a rendeletet 2014. január 1-jétől kell alkalmazni. A 8. cikk (2) bekezdését azonban 2015. január 1-jétől kell alkalmazni.
  Ez a rendelet teljes egészében kötelező és közvetlenül alkalmazandó valamennyi tagállamban.
  Kelt Brüsszelben, 2013. március 26-án.